L-Ewropa hija determinata li tmexxi l-ġlieda kontra t-theddida klimatika tal-lum. Huwa għalhekk li l-Unjoni Ewropea hija aktar determinata minn qatt qabel biex timplimenta l-Ftehim ta' Pariġi b'mod sħiħ u effettiv. L-UE diġà qabżet il-mira tagħha għat-tnaqqis tal-emissjonijiet għall-2020, u ser taqbeż il-mira tagħha għall-2030. Minflok l-40% previst, nistennew tnaqqis fl-emissjonijiet ta' gass serra ta' madwar 45%, meta mqabbla mal-livelli tal-1990. Li jgħodd huwa li nsarrfu l-miri tagħna f'azzjoni konkreta, u hekk qed tagħmel l-UE. L-ekonomiji tagħna jeħtieġu investiment kbir biex isiru newtrali għall-klima. Għalhekk, mill-inqas 25% tal-baġit fit-tul li jmiss tal-UE ser ikun iddedikat għal attivitajiet relatati mal-klima. U qed nieħdu wkoll azzjoni konkreta biex indaħħlu l-kapital privat. Fil-ġimgħat li ġejjin, l-UE, fi sħubija ma' pajjiżi madwar id-dinja tal-istess fehma tagħna, ser tvara l-"Pjattaforma Internazzjonali dwar il-Finanzi Sostenibbli". Din ser tgħin lill-investituri privati jidentifikaw u jieħdu vantaġġ mill-opportunitajiet ta' investiment ekoloġiku madwar id-dinja. L-emissjonijiet tal-UE jammontaw biss għal madwar 9% tat-total globali. B'dan il-ħsieb, l-UE qed issaħħaħ il-kooperazzjoni mal-pajjiżi sħab. Bħala l-akbar donatur dinji ta' finanzjament għall-klima, l-UE flimkien mal-Istati Membri tagħha qed jipprovdu aktar minn 40% tal-finanzjament pubbliku għall-klima madwar id-dinja. Dawn il-kontribuzzjonijiet żdiedu b'aktar mid-doppju mill-2013 'l hawn, biex b'hekk qabżu l-20 biljun euro fis-sena. U ser nintensifikaw saħansitra aktar l-isforz tagħna, inkluż permezz tal-Bank Ewropew tal-Investiment (BEI), li huwa l-fergħa finanzjarja tal-Unjoni Ewropea. Il-Kunsill Ewropew għamilha ċara li huwa jistenna li l-BEI jżid l-ambizzjoni tiegħu biex jinkisbu riżultati fl-azzjoni klimatika u s-sostenibbiltà ambjentali, fi ħdan l-UE iżda wkoll billi jappoġġa l-objettivi klimatiċi tagħna globalment. B'ħarsa lejn il-futur, aħna nafu l-Ewropa għandha tagħmel aktar u aktar malajr. Il-President elett tal-Kummissjoni Ewropea ser tippreżenta Patt Ekoloġiku Ewropew, fl-ewwel mitt jum tagħha fil-kariga. Hija ssuġġeriet ukoll li tissaħħaħ il-mira ta' tnaqqis tal-emissjonijiet tal-UE għall-2030 għal 50% jew saħansitra 55% b'mod responsabbli. Kmieni s-sena d-dieħla, l-Unjoni Ewropea ser tippreżenta strateġija ambizzjuża fit-tul lis-sħab internazzjonali tagħna Ninsab konvint li l-Ewropa ser tirbaħ it-tellieqa biex issir l-ewwel kontinent newtrali għall-klima fid-dinja. L-objettiv tal-UE tan-newtralità klimatika sal-2050 diġà ġie approvat minn maġġoranza kbira tal-Istati Membri tagħna. U personalment, ngħid li ma fadalx wisq qabel ma l-pajjiżi kollha tal-UE jissottoskrivu għalih. Grazzi. Ara l-paġna tal-laqgħa